****

|  |  |  |  |
| --- | --- | --- | --- |
| Váš list číslo/zo dňa  | *Naše číslo**44256 /2019-RIEK* | *Vybavuje/***🕿** | Banská Bystrica*Dňa 11.11.2019* |

**Tlačová správa**

**najnovšie trendy v starostlivosti o pacientov v ohrození života**

**Vo Fakultnej nemocnici s poliklinikou F. D. Roosevelta Banská Bystrica (FNsP FDR) zrekonštruovali druhú časť II. Kliniky anestéziológie a intenzívnej medicíny SZU. Na tejto časti kliniky budú centralizovaní pacienti po operačných výkonoch, vyžadujúci nepretržitý dohľad.**

V priebehu októbra sa tak dokončila rekonštrukcia celého pracoviska, ktorá významne zlepší logistiku poskytovanej starostlivosti o pacientov, u ktorých je potrebné monitorovanie životných funkcií podpora dýchania, alebo vyžadujú neustále sledovanie. „*Klinika pred rekonštrukciou fungovala niekoľko rokov na dvoch od seba vzdialených poschodiach, čo komplikovalo nielen logistiku pacienta, ale zvýšený bol aj nárok na počet personálu“,* vysvetľuje MUDr. Jozef Valky, PhD., CETC, prednosta kliniky.

Do vynovenej, druhej časti kliniky s deviatimi lôžkami sa zo vzdialeného poschodia presťahovala centrálna jednotka intenzívnej starostlivosti (JIS) pre operačné odbory. Centrálna JIS je pritom v nemocnici niekoľkomesačná novinka. Pacienti po operačnom zákroku, ktorí vyžadujú určitý čas po výkone neustály dohľad, sú centralizovaní z viacerých chirurgických kliník na jedno miesto. To znamená, že napríklad pacient po náročnejšom type urologického zákroku sa nevráti z operačnej sály hneď na urologickú kliniku, ako tomu bolo doteraz, ale jeho pooperačný stav sledujú na anestéziologickej klinike.

*„Centralizácia akútneho pacienta na jedno miesto v blízkej dostupnosti zobrazovacej a laboratórnej diagnostiky ako aj operačných sál je pritom súčasťou budovania konceptu* ***tzv. „hot floor“****, ktorý je v západnej Európe štandardom a tomuto trendu sa postupne musíme prispôsobiť aj na Slovensku. Pre akútneho pacienta znamená kvalitnejšiu starostlivosť a vyššiu bezpečnosť. Pre nemocnicu zas predstavuje znížený tlak na počty špecializovaného stredného zdravotníckeho personálu, ktorého je nedostatok“,* približuje Ing. Miriam Lapuníková, MBA, generálna riaditeľka nemocnice.

**II. Klinika anestéziológie a intenzívnej starostlivosti SZU** prešla od roku 2013 veľkými priestorovými úpravami. V rámci komplexnej rekonštrukcie operačných sál boli vybudované 2 dospávacie izby so 16 lôžkami, ktoré okrem sledovania pooperačného stavu, poskytujú priestor na rozširovanie počtu podávaných techník regionálnej a lokálnej anestézy. V roku 2017 bola otvorená prvá zrekonštruovaná časť lôžkovej časti kliniky, kde bola vybudovaná aj transplantačná jednotka**.** Klinika je najvyšším špecializovaným pracoviskom pre celý Banskobystrický kraj. Uskutočnené rekonštrukcie, zavádzanie nových postupov a trendov zaraďujú túto strategickú oblasť poskytovanej zdravotnej starostlivosti medzi najšpičkovejšie pracoviská na Slovensku.

Uskutočnená rekonštrukcia stála 571 tis. EUR a bola hradená z vlastných  prostriedkov a kapitálových výdavkov štátu.

|  |
| --- |
| Mgr. Ružena Maťašejehovorkyňa, PR manažérka Referát internej a externej komunikácie |